钦定古今图书集成/明伦汇编/氏族典/第576卷 > 《郑樵通志》 > 鲜于世荣
## 钦定古今图书集成/明伦汇编/氏族典/第576卷 > 《郑樵通志》 > 鲜于世荣

按《北齐书鲜于世荣传》，“世荣，渔阳人也。父宝业，怀朔
镇将。世荣少而沈敏，有器干。兴和二年，为高祖亲信
副都督，赐爵石门县子，除持节、河州刺史，寻为肃宗
丞相府谘议参军。皇建中，除仪同三司。天统二年，除
郑州刺史。武平中，以平信州贼，封义阳王。七年，后主
幸晋阳，令世荣留后。后主围平阳，除世荣领军将军。”
周师将入邺，除领军大将军。于城西拒战，败，被擒，为
周武所杀。世荣虽武人，无文艺，以朝危政乱，每窃叹
之。见征税无厌，赐与过度，发言叹惜。子子真，武平末，
假仪同三司。